20. toukokuuta 2022
Lukuaika :
2 min
Työpaikan työturvallisuutta edistäviä käytäntöjä suunnitellessamme osaamme nykypäivänä ilahduttavasti ottaa huomioon työn vaaratekijöitä monelta eri näkökulmalta. Ymmärrämme, että myös mielen ja aivojen hyvinvoinnista huolenpitäminen on tärkeä osa työturvallisuutta.
Henkilöstön tietoisuutta työn vaara- ja kuormitustekijöistä sekä niiden ehkäisemistä tukevien toimintatapojen osaamista ylläpidetään työsuhteen kaikissa vaiheissa. Työturvallisuutta ja työhyvinvointia tukevien toimintamallien tutuksi tekeminen ovat myös meillä WSP:llä keskiössä perehdyttämisessä, työhöntulotarkastuksissa ja muun muassa esihenkilöiden osaamisen kehittämisessä. Osana kehityskeskusteluja kannustamme esihenkilöitä ja työntekijöitä käymään keskustelua työn kuormitustekijöistä, palautumisesta sekä omien vahvuuksien ja voimavarojen hyödyntämisestä omassa työssä.
Välittämisen kulttuuri syntyy vuorovaikutuksesta ja läsnäolosta
Olemme tunnistaneet, että projektiluonteisessa asiantuntijatyössä aivoja kuormittavat erityisesti aikapaine, multitaskaaminen ja keskeytykset. Kognitiivisesta ergonomiasta huolehtiminen onkin ensiarvoisen tärkeää työn sujuvuuden ja jaksamisen tukemisessa.
Työpaikalla tarvitaan mielen hyvinvoinnin tueksi hyvää vuorovaikutusta, läsnäoloa ja välittämistä – välittämisen kulttuuria. Me ihmiset kaipaamme yhteisöä ja haluamme kuulua joukkoon. Jokaisen on tärkeä tuntea olevansa luotettu, arvostettu ja osaava. Välittämisen kulttuurissa on kyse toisten ihmisten huomioimisesta ja sitä voi osoittaa monilla tavoilla työyhteisössä sanoin ja teoin. Onko aina vain minä vai osaanko välillä asettaa itseni sivuun ja puhua meistä? Kokemus rakentuu työyhteisön keskinäisen vuorovaikutuksen seurauksena, jossa pienillä teoilla osoitamme arvostusta, välittämistä ja kiitollisuutta toisiamme kohtaan ja miten saamme toisistamme parhaat puolet esiin.
Myönteinen ja välittävä työkulttuuri tuo yksilöille innostusta ja energiaa työhön ja säteilee hyvinä tuloksina myös asiakastyytyväisyyteen.